KOMISSION DELEGOITU ASETUS (EU) 2022/2092,

annettu 25 päivänä elokuuta 2022,

delegoidun asetuksen (EU) 2016/232 ja delegoidun asetuksen (EU) 2017/891 muuttamisesta jäsenvaltioiden tekemien hyväksyttyjä tuottajaorganisaatioita, tuottajaorganisaatioiden yhteenliittymiä ja toimialakohtaisia organisaatioita koskevien ilmoitusten osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 173 artiklan 1 kohdan ja 223 artiklan 2 kohdan a alakohdan,

sekä katsoo seuraavaa:

(1) Asetuksessa (EU) N:o 1308/2013 vahvistetaan tuottajaorganisaatioiden, tuottajaorganisaatioiden yhteenliittymien ja toimialakohtaisten organisaatioiden hyväksyntää koskevat erityissäännöt ja siirretään komissiolle valta antaa tältä osin delegoituja säädöksiä ja täytäntöönpanosäädöksiä.

(2) Asetuksen (EU) N:o 1308/2013 mukaisesti jäsenvaltioiden on ilmoitettava komissiolle päätöksistään, jotka koskevat hyväksynnän myöntämistä tuottajaorganisaatioille, tuottajaorganisaatioiden yhteenliittymille ja toimialakohtaisille organisaatioille taikka tällaisen hyväksynnän epäämistä tai peruuttamista edellisen kalenterivuoden aikana.

(3) Komission delegoidussa asetuksessa (EU) 2016/232 (2) vahvistetaan säännöt, joissa selvennetään muun muassa kyseisistä päätöksistä jäsenvaltioiden komissiolle tekemien ilmoitusten kattavuutta.

(4) Komission delegoidussa asetuksessa (EU) 2017/891 (3) säädetään tiedoista, jotka jäsenvaltioiden on sisällytettävä hedelmä- ja vihannesalan sekä hedelmä- ja vihannesjalostealan vuosikertomukseen. Jotta vältetään päällekkäisyydet tässä säädöksessä vahvistettujen ilmoitusvaatimusten ja muita alakohtaisia ilmoituskanavia koskevien vaatimusten välillä, delegoidun asetuksen (EU) 2017/891 liitteessä V olevan A osan 2 kohta olisi poistettava ja kaikki mainitussa kohdassa tarkoitetut tiedot olisi ilmoitettava delegoidun asetuksen (EU) 2016/232 mukaisesti.

(5) Delegoidussa asetuksessa (EU) 2016/232 säädetty nykyinen ilmoitusjärjestelmä ei anna komissiolle mahdollisuutta vahvistaa jäsenvaltioiden hyväksymien tuottajaorganisaatioiden, tuottajaorganisaatioiden yhteenliittymien ja toimialakohtaisten organisaatioiden kokonaismäärää. Tämä johtuu siitä, että jäsenvaltioiden vuotuiset ilmoitukset kattavat ainoastaan edellisen vuoden hyväksynnät ja/tai niiden peruutukset. Lisäksi eri maatalousaloilla käytetään eri ilmoituskanavia. Koko järjestelmä olisi sen vuoksi virtaviivaistettava ja varsinkin hyväksymispäätösten raportointia olisi parannettava.

(6) Yhteisen maatalouspolitiikan (YMP) puitteissa sovelletaan hyväksyttyjen tuottajaorganisaatioiden, tuottajaorganisaatioiden yhteenliittymien ja toimialakohtaisten organisaatioiden osalta useissa tapauksissa erityisiä rahoitussääntöjä ja kilpailua koskevia poikkeuksia. Tällaisia hyväksyttyjä yhteisöjä ja niiden määrää koskevat tiedot ovatkin tärkeitä, jotta YMP:n puitteissa hyväksyttyjä yhteisöjä koskevien politiikkatoimien tuloksellisuutta voidaan seurata ja arvioida. Siksi jäsenvaltioiden toimittamissa tiedoissa olisi ilmoitettava tarkkaan jäsenvaltioissa hyväksyttyjen yhteisöjen nimet, kokonaismäärä ja mahdolliset tunnistenumerot sekä maininta siitä, mitkä kyseisistä yhteisöistä ovat toteuttaneet edellisen varainhoitovuoden aikana toimintaohjelman Euroopan parlamentin ja neuvoston asetuksen (EU) 2021/2115 (4) 42 artiklan mukaisesti.

(7) Jos hyväksyttyjen tuottajaorganisaatioiden jäseninä on myös muita kuin tuottajia, on tärkeää eritellä tuottajien määrä koko jäsenistössä. Näin komissio voi tehdä johtopäätöksiä markkinoiden suuntauksista ja kehityksestä ja viime kädessä varmistaa politiikan optimaalisen seurannan.

(8) Komission täytäntöönpanoasetuksen (EU) 2017/1185 (5) mukaisesti jäsenvaltioiden on käytettävä komission tietoteknistä järjestelmää ilmoittaessaan tietoja ja asiakirjoja asetuksen (EU) N:o 1308/2013 nojalla ja sen perusteella annetuissa säädöksissä.

(9) Sen vuoksi delegoituja asetuksia (EU) 2016/232 ja (EU) 2017/891 olisi muutettava.

(10) Sen varmistamiseksi, että vanhan ilmoitusjärjestelmän ja uuden ilmoitusjärjestelmän käyttöönoton välillä ei ole katkosta, tässä asetuksessa vahvistettuja sääntöjä sovelletaan 1 päivästä tammikuuta 2023,

ON HYVÄKSYNYT TÄMÄN ASETUKSEN:

1 artikla Korvataan delegoidun asetuksen (EU) 2016/232 5 artikla seuraavasti: ”5 artikla Ilmoitukset 1. Jäsenvaltioiden on ilmoitettava komissiolle vuosittain viimeistään 31 päivänä maaliskuuta seuraavat tiedot edellisen vuoden aikana hyväksymistään kansallisista ja ylikansallisista tuottajaorganisaatioista, tuottajaorganisaatioiden yhteenliittymistä ja toimialakohtaisista organisaatioista, jäljempänä ’hyväksytyt yhteisöt’, jotka on ryhmitelty asetuksen (EU) N:o 1308/2013 1 artiklan 2 kohdassa lueteltujen maataloustuotteiden alojen mukaan: a) nimi, mahdollinen tunnistenumero ja hyväksymispäivä sekä asetuksen (EU) N:o 1308/2013 säännös, jonka nojalla yhteisö on hyväksytty; b) kunkin yhteisön jäsenten kokonaismäärä; c) maininta siitä, mitkä kyseisistä yhteisöistä ovat toteuttaneet edellisen varainhoitovuoden aikana toimintaohjelman asetuksen (EU) 2021/2115 42 artiklan mukaisesti; d) tuottajaorganisaatioiden tapauksessa muiden kuin tuottajajäsenten määrä; e) niiden yhteisöjen nimet ja mahdolliset tunnistenumerot, joiden hyväksyntä on evätty, keskeytetty tai peruutettu, mukaan lukien päätöksen tekopäivä; f) toisten hyväksyttyjen yhteisöjen kanssa sulautuneiden hyväksyttyjen yhteisöjen nimet, mukaan lukien sulautumispäivä, ja sulautumisen tuloksena syntyneiden hyväksyttyjen yhteisöjen kokonaismäärä sekä niiden nimet ja mahdolliset tunnistenumerot. Jäsenvaltioiden on lisäksi toimitettava komissiolle vuosittain viimeistään 31 päivänä maaliskuuta täydellinen ja ajantasainen luettelo kaikista hyväksytyistä yhteisöstä, joilla oli hyväksytyn yhteisön asema edellisen vuoden 31 päivänä joulukuuta, sekä ensimmäisessä alakohdassa luetellut asiaankuuluvat tiedot. 2. Jäsenvaltioiden on ilmoitettava komissiolle vuosittain viimeistään 15 päivänä marraskuuta edellisen vuoden osalta seuraavat tiedot hyväksytyistä kansallisista ja ylikansallisista tuottajaorganisaatioista ja hyväksytyistä tuottajaorganisaatioiden yhteenliittymistä, jotka on ryhmitelty asetuksen (EU) N:o 1308/2013 1 artiklan 2 kohdassa lueteltujen maataloustuotteiden alojen mukaan: a) komission delegoidun asetuksen (EU) 2022/126 (*1) 31 ja 32 artiklan mukaisesti määritetty kaupan pidetyn tuotannon arvo yhteisöä kohti ja tapauksen mukaan kunkin sellaisen tuotteen tai tuoteluettelon osalta, jolle hyväksyntä on myönnetty. Jos kaupan pidettyä tuotantoa koskevia tietoja ei ole saatavilla, arvoksi on ilmoitettava ’0’; b) maito- ja maitotuotealalla hyväksyttyjen yhteisöjen osalta tapauksen mukaan kunkin yhteisön tuottamat kaupan pidettävän raakamaidon vuosittaiset määrät tuotantojäsenvaltioittain eriteltyinä, jos kyseessä on ylikansallinen organisaatio; c) hedelmä- ja vihannesalalla hyväksyttyjen yhteisöjen osalta tuoretuotteiden markkinoille tarkoitettu tuotannon osa ja jalostukseen tarkoitettu tuotannon osa arvona ja määränä. 3. Kaikkien hyväksyttyjen yhteisöjen hyväksyttyjen ylikansallisten organisaatioiden tapauksessa 1 ja 2 kohdassa vaaditut tiedot toimittaa hyväksymisestä 4 artiklan 1 kohdan mukaisesti päättänyt jäsenvaltio. 4. Jäsenvaltioiden on ilmoitettava tässä artiklassa tarkoitetut tiedot käyttäen täytäntöönpanoasetuksen (EU) 2017/1185 1 artiklassa tarkoitettua tietoteknistä järjestelmää.

2 artikla Poistetaan delegoidun asetuksen (EU) 2017/891 liitteessä V olevan A osan 2 kohta.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) Komission delegoitu asetus (EU) 2016/232, annettu 15 päivänä joulukuuta 2015, Euroopan parlamentin ja neuvoston asetuksen (EU) N:o 1308/2013 täydentämisestä tuottajayhteistyön tiettyjen näkökohtien osalta (EUVL L 44, 19.2.2016, s. 1).

(3) Komission delegoitu asetus (EU) 2017/891, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä hedelmä- ja vihannesalan sekä hedelmä- ja vihannesjalostealan osalta, Euroopan parlamentin ja neuvoston asetuksen (EU) N:o 1306/2013 täydentämisestä mainituilla aloilla sovellettavien seuraamusten osalta ja komission täytäntöönpanoasetuksen (EU) N:o 543/2011 muuttamisesta (EUVL L 138, 25.5.2017, s. 4).

(4) Euroopan parlamentin ja neuvoston asetus (EU) 2021/2115, annettu 2 päivänä joulukuuta 2021, jäsenvaltioiden yhteisen maatalouspolitiikan nojalla laadittavien, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) rahoitettavien strategiasuunnitelmien (YMP:n strategiasuunnitelmat) tukea koskevista säännöistä sekä asetusten (EU) N:o 1305/2013 ja (EU) N:o 1307/2013 kumoamisesta (EUVL L 435, 6.12.2021, s. 1).

(5) Komission täytäntöönpanoasetus (EU) 2017/1185, annettu 20 päivänä huhtikuuta 2017, Euroopan parlamentin ja neuvoston asetusten (EU) N:o 1307/2013 ja (EU) N:o 1308/2013 soveltamista koskevista yksityiskohtaisista säännöistä komissiolle toimitettavien tietojen ja asiakirjojen tiedoksiantamisen osalta sekä useiden komission asetusten muuttamisesta ja kumoamisesta (EUVL L 171, 4.7.2017, s. 113).